Document ID: 32001D0224

Padomes Lēmums
(2001. gada 12. marts),
kas attiecas uz pazeminātām akcīzes nodokļa likmēm vai atbrīvojumiem no akcīzes nodokļa dažām minerāleļļām, ja tās izmanto īpašiem mērķiem
(2001/224/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Padomes 1992. gada 19. oktobra Direktīvu 92/81/EEK par akcīzes nodokļa saskaņošanu attiecībā uz minerāleļļām [1] un sevišķi tās 8. panta 4. punktu,
ņemot vērā Komisijas priekšlikumu,
tā kā:
(1) Saskaņā ar Direktīvas 92/81/EEK 8. panta 4. punktu Padome ar Lēmumu 1999/880/EK [2] pilnvaroja dalībvalstis īpašu politikas apsvērumu interesēs ieviest atbrīvojumus vai pazeminātas akcīzes nodokļa likmes minerāleļļai.
(2) Pamatojoties uz Komisijas priekšlikumu, Padomei jāizlemj, vai Lēmuma 1999/880/EK noteikumi, ar kuriem ievieš minētos atbrīvojumus un pazeminājumus, jāgroza vai jāpagarina.
(3) Lēmumā 1999/880/EK paredzētā automātisku termiņa pagarinājumu atcelšana ļautu Padomei efektīvāk kontrolēt šādus izņēmumus, nodrošinot to regulāru pārbaudi un saprātīgu un skaidru lēmumu pieņemšanu attiecībā uz to turpināšanu.
(4) Lēmums ir paredzēts, lai uz sešiem gadiem pagarinātu visus spēkā esošos grozījumus, izņemot tos, kuri attiecas uz autopārvadājumu veicējiem, kuri tiek pagarināti uz diviem gadiem, vienlaicīgi nodrošinot vienlīdzīgu attieksmi pret visām tām dalībvalstīm, kurās ir spēkā līdzīgi grozījumi.
(5) Lēmums neattiecas uz to procedūru iznākumu, kas var tikt uzsāktas attiecībā uz iekšējā tirgus darbības traucējumiem, sevišķi saskaņā ar Līguma 87. un 88. pantu. Tas neatbrīvo dalībvalstis no prasības saskaņā ar Līguma 88. pantu ziņot Komisijai par potenciālajiem valsts atbalsta gadījumiem.
(6) Lēmumus 1999/880/EEK, 1999/804/EK [3], 2000/266/EK [4], 2000/433/EK [5], 2000/434/EK [6], 2000/446/EK [7] un 2000/719/EK [8] ir jāatceļ,
IR PIEŅĒMUSI ŠO LĒMUMU.
1. pants
1. Ar šo, atkāpjoties no Direktīvas 92/82/EK noteikumiem par minimālajām akcīzes nodokļa likmēm minerāleļļām [9], dalībvalstis tiek pilnvarotas turpināt piemērot pazeminātas akcīzes nodokļa likmes vai atbrīvojumus no akcīzes nodokļa, kas ir izklāstīti šeit ietvertajā I pielikumā.
2. Pēc Komisijas priekšlikuma Padome veic pilnvarojuma iepriekšēju pārskatīšanu. Pilnvarojums ir spēkā līdz 2006. gada 31. decembrim.
2. pants
1. Ar šo, atkāpjoties no Direktīvas 92/82/EEK noteikumiem par minimālajām akcīzes nodokļa likmēm minerāleļļām, attiecīgās dalībvalstis tiek pilnvarotas turpināt piemērot pazeminātas akcīzes nodokļa likmes vai atbrīvojumus no akcīzes nodokļa, kas ir izklāstīti šeit ietvertajā II pielikumā.
2. Pēc Komisijas priekšlikuma Padome veic pilnvarojuma iepriekšēju pārskatīšanu. Pilnvarojums ir spēkā līdz 2002. gada 31. decembrim.
3. pants
Lēmumi 1999/880/EK, 1999/804/EK, 2000/266/EK, 2000/433/EK, 2000/434/EK, 2000/446/EK un 2000/719/EK ir jāatceļ.
4. pants
Šo lēmumu piemēro no 2001. gada 1. janvāra.
5. pants
Šis lēmums ir adresēts dalībvalstīm.
Briselē, 2001. gada 12. martā

Labels: 2
15
14